EURÓPSKA KOMISIA V Bruseli22. 6. 2022 COM(2022) 295 final SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (EÚ) č. 1214/2011 zo 16. novembra 2011 o profesionálnej cezhraničnej preprave eurovej hotovosti cestnou dopravou medzi členskými štátmi eurozóny podľa článku 26 uvedeného nariadenia







SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (EÚ) č. 1214/2011 zo 16. novembra 2011 o profesionálnej cezhraničnej preprave eurovej hotovosti cestnou dopravou medzi členskými štátmi eurozóny podľa článku 26 uvedeného nariadenia

1.Úvod Nariadenie Európskeho parlamentu a Rady (EÚ) č. 1214/2011 zo 16. novembra 2011 o profesionálnej cezhraničnej preprave eurovej hotovosti cestnou dopravou medzi členskými štátmi eurozóny nadobudlo účinnosť 30. novembra 2012. V článku 26 nariadenia (EÚ) č. 1214/2011 sa vyžaduje, aby Komisia predložila Európskemu parlamentu a Rade správu o jeho vykonávaní do 1. decembra 2016 a potom raz za päť rokov. V správe sa musí preskúmať najmä možnosť stanovenia spoločných požiadaviek na odbornú prípravu v oblasti nosenia zbraní zamestnancami bezpečnostnej služby spoločností prepravujúcich hotovosť (cash-in-transit, ďalej len „CIT“) a zmien článku 24 uvedeného nariadenia v zmysle smernice 96/71/ES, náležite zohľadniť technologický pokrok v oblasti ISZB, zvážiť možná pridaná hodnota vydávania skupinových licencií Únie pre CIT a posúdiť, či treba nariadenie (EÚ) č. 1214/2011 zodpovedajúcim spôsobom zrevidovať. Prvé preskúmanie sa vykonalo v roku 2016. Na účel tohto preskúmania založeného na dotazníkoch Komisia uskutočnila konzultácie so zainteresovanými stranami v sektore vrátane sociálnych partnerov, ako aj členských štátov. Správa je založená na odpovediach uvedených v dotazníkoch. 2.Všeobecné súvislosti 2.1.Kontext 2.1.1.Súbor spoločných pravidiel uplatňujúcich sa na cezhraničnú prepravu eurovej hotovosti Zavedením eura sa zvýšila potreba cezhraničnej prepravy hotovosti cestnou dopravou v členských štátoch eurozóny. V rámci eurozóny by mali mať banky, maloobchodné reťazce a ostatné subjekty narábajúce pri svojej práci s hotovosťou možnosť uzavrieť zmluvu so spoločnosťami CIT, ktoré ponúkajú najlepšiu cenu a/alebo služby, a využívať hotovostné služby najbližšej pobočky národnej centrálnej banky alebo hotovostného centra CIT, aj keď sa nachádzajú v inom členskom štáte. Okrem toho, členské štáty, ktorých menou je euro („zúčastnené členské štáty“), si zabezpečili, alebo si budú možno chcieť zabezpečiť výrobu eurobankoviek a euromincí v zahraničí. Maloobchodníci a banky nachádzajúce sa v pohraničných oblastiach môžu chcieť získavať svoje zásoby od najbližšieho hotovostného centra, ktoré nemusí nevyhnutne byť v rovnakom členskom štáte. Zo samotného princípu jednotnej meny vyplýva sloboda pohybu hotovosti medzi zúčastnenými členskými štátmi. Úplná harmonizácia prepravy CIT v zúčastnených členských štátoch sa nepovažovala za realizovateľnú, za vhodný sa nepovažoval ani systém, v ktorom by povolenie v jednom členskom štáte bolo platné vo všetkých členských štátoch („vzájomné uznávanie“). Z toho dôvodu sa v nariadení (EÚ) č. 1214/2011 stanovuje súbor spoločných pravidiel platných vo všetkých členských štátoch bez toho, aby boli dotknuté vnútroštátne pravidlá pre určité aspekty výslovne uvedené v nariadení. Nezahŕňa úplnú harmonizáciu, pretože spoločné pravidlá sa vzťahujú len na cezhraničnú prepravu. 2.1.2.Uplatňovanie na cestnú dopravu zúčastnených členských štátov a členských štátov, ktoré sa pripravujú na prijatie eura Nariadenie (EÚ) č. 1214/2011 sa vzťahuje na prepravu eurovej hotovosti cestnou dopravou vzhľadom na to, že ide o najbežnejší (ak nie jediný) spôsob prepravy eurovej hotovosti v pohraničných regiónoch a jediný, v prípade ktorého sa zistila potreba súboru spoločných pravidiel o cezhraničnej CIT. Nariadenie sa nevzťahuje na leteckú ani námornú dopravu. Z toho dôvodu sa nariadenie (EÚ) č. 1214/2011 vzťahuje v skutočnosti len na cezhraničnú prepravu medzi zúčastnenými členskými štátmi, ktoré majú pozemnú hranicu s iným zúčastneným členským štátom. V cezhraničnej preprave by cezhraničný rozmer mohol vzniknúť z jedného alebo viacerých z týchto troch prvkov: členský štát pôvodu spoločnosti CIT, hostiteľský členský štát (iný ako členský štát pôvodu), v ktorom spoločnosť CIT poskytuje prepravnú službu a/alebo tranzitný členský štát, cez ktorý vozidlo prechádza, aby sa dostalo do hostiteľského členského štátu alebo aby sa vrátilo do členského štátu pôvodu. Pravidlá o cezhraničnej preprave eurovej hotovosti stanovené v nariadení (EÚ) č. 1214/2011 sa uplatňujú len vo vzťahu k zúčastneným členským štátom. V rámci príprav na prechod na euro v členskom štáte môže byť potrebná preprava eurovej hotovosti zo zúčastnených členských štátov do členského štátu, ktorý sa pripravuje na prechod. Z toho dôvodu sa podľa nariadenia (EÚ) č. 55/2013 uplatňuje nariadenie (EÚ) č. 1214/2011 aj na členské štáty, ktoré sa pripravujú na prijatie eura. 2.2.Hlavné prvky nariadenia (EÚ) č. 1214/2011 2.2.1.Cezhraničná licencia CIT Vzhľadom na možné ohrozenie bezpečnosti zamestnancov bezpečnostnej služby spoločností CIT a širokej verejnosti spojené s činnosťou prepravy hotovosti podlieha cezhraničná preprava eurovej hotovosti udeleniu osobitnej cezhraničnej licencie CIT. Vnútroštátne orgány musia vydať licenciu na obdobie piatich rokov na základe podmienok, ktoré musia spoločnosti splniť v súlade s nariadením (EÚ) č. 1214/2011, ako sú vymedzené požiadavky na zamestnancov bezpečnostnej služby CIT alebo všeobecné požiadavky na vozidlá CIT, a iné predpoklady. Licencie CIT sú registrované v informačnom systéme o vnútornom trhu (IMI), aby mali verejné orgány jednoduchý prístup k licenciám. Zamestnanci CIT vykonávajúci cezhraničnú prepravu CIT podľa nariadenia (EÚ) č. 1214/2011 majú nárok na minimálnu mzdu, ktorá sa uplatňuje v hostiteľských členských štátoch, za podmienok uvedených v nariadení (EÚ) č. 1214/2011.

2.2.2.Cezhraničná preprava eurovej hotovosti Cezhraničnou licenciou CIT sa v rámci obmedzení stanovených v nariadení (EÚ) č. 1214/2011 udeľuje právo prepravovať eurobankovky a euromince cezhranične cestnou dopravou, ktorá sa vykonáva za denného svetla a len ak väčšina vyzdvihnutia alebo dodávky je v danom hostiteľskom členskom štáte a hodnota eurovej hotovosti je aspoň 80 % celkovej hodnoty hotovosti prepravovanej vo vozidle. Treba uviesť, že určité osobitné spôsoby prepravy sú výslovne vyňaté z rozsahu pôsobnosti nariadenia bez ohľadu na skutočnosť, že patria do vymedzenia pojmu cezhraničnej prepravy eurovej hotovosti cestnou dopravou, ako sú prepravy z bodu A do bodu B a z a do národných centrálnych bánk alebo výrobných prevádzok hotovosti. 2.2.3.Uplatniteľné prepravné podmienky V nariadení (EÚ) č. 1214/2011 sa stanovuje päť typov prepravných podmienok pre eurobankovky a dva pre euromince, s vymedzením podmienok pre každý typ, ako je obrnenie vozidiel, používanie inteligentných systémov na znehodnocovanie bankoviek (ISZB) alebo prítomnosť zamestnancov bezpečnostnej služby CIT. Zúčastnené členské štáty rozhodujú, ktorá z uvedených prepravných podmienok sa uplatňuje na ich území. 2.2.4.Úloha inteligentných systémov na znehodnocovanie bankoviek (ISZB) a stiahnutie znehodnotených bankoviek Cieľom nariadenia (EÚ) č. 1214/2011 je uľahčiť používanie ISZB, keďže sa očakáva, že používaním ISZB sa zvýši bezpečnosť CIT pre zamestnancov bezpečnostnej služby CIT a verejnosti. Spoločnosti CIT vykonávajúce svoju činnosť podľa nariadenia (EÚ) č. 1214/2011 musia stiahnuť znehodnotené bankovky z obehu s cieľom zabezpečiť, aby sa tieto bankovky už nepoužívali na platobné operácie. 2.2.5.Pravidlá hostiteľskej krajiny vzťahujúce sa na prepravu: vnútroštátne policajné zložky, pravidlá verejnej bezpečnosti a nosenie strelných zbraní Aspekty CIT, na ktoré sa nevzťahujú spoločné pravidlá nariadenia (EÚ) č. 1214/2011, sa riadia vnútroštátnym právom na základe všeobecných pravidiel zmluvy (ako je zásada zákazu diskriminácie) a musia byť rešpektované v hostiteľskej krajine spoločnosťou CIT, ktorá vykonáva cezhraničnú prepravu. Takéto vnútroštátne pravidlá sa týkajú úlohy policajných zložiek (ako je predchádzajúce oznámenie, sprevádzanie alebo sledovanie na diaľku), bezpečnostné pravidlá o miestach dodávok alebo vyzdvihnutí hotovosti a pravidlá o strelných zbraniach. 2.3.Oznamovacie a informačné povinnosti V nariadení (EÚ) č. 1214/2011 sa stanovuje škála informačných povinností pre držiteľov licencie CIT, zúčastnené členské štáty a Komisiu. Držitelia licencií musia informovať zúčastnený členský štát o plánovanom začatí cezhraničnej prepravy. Zúčastnené členské štáty sa musia navzájom informovať o cezhraničnej činnosti oznámenej spoločnosťami CIT, ktoré konajú podľa nariadenia (EÚ) č. 1214/2011. Komisia uverejňuje na webovom sídle Europa všetky informácie o ISZB homologizovaných zúčastnenými členskými štátmi, vnútroštátne pravidlá o úlohe policajných zložiek a o bezpečnosti miest, do ktorých sa hotovosť dováža alebo z ktorých sa vyzdvihuje, vnútroštátne požiadavky na odbornú prípravu CIT, poverovacie listiny vnútroštátneho udeľujúceho orgánu a správu hostiteľského štátu, ktorej musí byť oznámený začiatok cezhraničnej prepravy. Nakoniec Komisia uverejní príslušné podmienky prepravy, ktoré si zvolili zúčastnené členské štáty, v Úradnom vestníku Európskej únie. 2.4.Kontroly dodržiavania pravidiel, sankcie a núdzové bezpečnostné opatrenia S cieľom zaručiť vysokú úroveň bezpečnosti v cezhraničnej preprave CIT môžu zúčastnené členské štáty vykonávať kontroly dodržiavania pravidiel zo strany spoločností CIT, ktoré pôsobia na ich území podľa nariadenia (EÚ) č. 1214/2011. Sankcie sa môžu uplatniť v prípade nedodržania predpisov podľa podmienok stanovených v článku 22 nariadenia (EÚ) č. 1214/2011. Nakoniec, o dočasných bezpečnostných opatreniach môžu rozhodnúť príslušné orgány v prípade naliehavého problému, ktorý má zásadný vplyv na bezpečnosť činností CIT. 3.Vykonávanie nariadenia (EÚ) č. 1214/2011 a odporúčaní uvedených v správe z roku 2016 3.1.Žiadosť o cezhraničné licencie CIT a ich udeľovanie 3.1.1.Žiadosť o cezhraničné licencie CIT a ich udeľovanie V súlade so zisteniami v správe z roku 2016 sa javí, že správne konanie udeľovania licencií funguje bezproblémovo. Spoločnosti CIT celkovo neoznámili osobitné otázky, pokiaľ ide o poskytovanie dokumentov a dôkazov potrebných na účel žiadosti. Okrem toho orgány členských štátov nezaznamenali osobitné problémy s vydávaním cezhraničných licencií CIT. Všetky žiadosti o licencie od odpovedajúcich spoločností CIT mali za následok udelenie licencií a nedošlo k podstatným udalostiam v súvislosti s registráciou v IMI. Veľká väčšina orgánov zúčastnených členských štátov a väčšina držiteľov licencií považuje päťročné trvanie cezhraničnej licencie CIT za primerané a nevidí potrebu predlžovať jej platnosť. Jeden členský štát a 4 z 11 spoločností CIT, ktoré sa zúčastnili na prieskume, sa domnievajú, že vhodnejšie by bolo desaťročné trvanie, pokiaľ ide o platnosť licencie CIT. Vo všeobecnosti väčšina odpovedajúcich zainteresovaných strán nevidí pridanú hodnotu vo vydávaní skupinových licencií pre CIT. Ako uviedli členské štáty v konzultácii, takáto možnosť by znamenala vydanie licencií spoločnostiam pôsobiacim v rôznych členských štátoch bez toho, aby vedeli, či sú dodržané nariadenia v uvedených členských štátoch. Ďalší problémový aspekt, ktorý sa má riadiť v súvislosti so skupinovými licenciami uvedenými v konzultácii, sa týka sankcií za porušenie: ak by sa licencia odňala jednej zo spoločností v skupine, ako by to ovplyvnilo licencie ostatných spoločností v skupine? Ako však navrhol jeden z odpovedajúcich členských štátov, za určitých podmienok by mohol byť vhodnejší zjednodušený postup medzi spoločnosťami v rovnakej skupine. Hoci sa uznáva, že z dôvodu rôznych vnútroštátnych právnych predpisov by bolo ťažké zaviesť skupinové licencie, 4 z 11 odpovedajúcich spoločností CIT sa domnievajú, že tieto skupinové licencie by im uľahčili situáciu. Komisia celkovo chápe, že takéto licencie by viedli k nedostatočnému dohľadu nad spoločnosťami CIT a ich nedostatočnej kontrole a skomplikovali by zavedené kontrolné opatrenia. Z toho dôvodu Komisia nepovažuje vydávanie skupinových licencií pre CIP za reálnu možnosť v blízkej budúcnosti. 3.1.2.Licencie CIT v číslach

Doteraz vydalo licencie CIT osem členských štátov (zo 14 zúčastnených členských štátov). V lehote jedného roka od nadobudnutia účinnosti nariadenia (EÚ) č. 1214/2011 bolo vydaných jedenásť licencií. Až do dnešného dňa bolo vydaných 22 cezhraničných licencií CIT, ktoré sú v súčasnosti aktívne: Francúzsko (3), Nemecko (6), Taliansko (3), Holandsko (1), Rakúsko (2), Španielsko (1), Slovensko (4) a Slovinsko (2). Nemecko vydalo najväčší podiel licencií (27 %), za ním nasleduje Slovensko (18 %), pričom spolu tvoria takmer polovicu všetkých licencií. Zaujímavé je, že neexistujú licencie z Belgicka a Luxemburska, aj keď oba členské štáty patria do oblasti so šiestimi zemepisne koncentrovanými hranicami v rádiuse menej ako 250 km, majú vysokú hustotu obyvateľstva, veľkú koncentráciu podnikov a obklopuje ich jeden malý a dva veľké susedné zúčastnené členské štáty. Podľa odpovedí v prieskume využíva svoje licencie denne alebo niekoľkokrát za mesiac 4 z 11 odpovedajúcich spoločností CIT. Dve spoločnosti CIT neposkytli odpoveď na túto otázku a päť uviedlo, že svoju licenciu nevyužíva. Niekoľko držiteľov licencií CIT uviedlo, že svoje licencie zatiaľ nevyužili, pretože podnikateľské príležitosti, ktorých očakávali, že s licenciou získajú, sa nezrealizovali (nemali žiadny dopyt po cezhraničných službách prepravy hotovosti). 3.1.3.Oznamovanie a informovanie o cezhraničnej činnosti CIT a požiadavky Tri odpovedajúce členské štáty (z 13 respondentov) potvrdili, že keď nejakej spoločnosti CIT udelili cezhraničnú licenciu CIT, boli upozornení na začatie jej cezhraničnej činnosti. Štyri odpovedajúce členské štáty zároveň uviedli, že boli na základe informácií z iného členského štátu eurozóny upozornení na to, že sa nejaká spoločnosť CIT z tohto členského štátu chystá vykonávať cezhraničnú prepravu CIT v ich krajine. Vzhľadom na príspevky členských štátov z konzultácie v roku 2021 možno dospieť k záveru, že členské štáty majú ťažkosti so získaním jasného prehľadu o cezhraničnej preprave CIT aktuálne vykonávanej na ich území. Komisia uverejnila všetky príslušné informácie o cezhraničnej CIT podľa požiadaviek nariadenia (EÚ) č. 1214/2011. Komisia vo svojej správe z roku 2016 odporučila zúčastneným členským štátom, aby zaviedli vhodné postupy na získanie lepšieho prehľadu o cezhraničnej preprave CIT, ktorá sa uskutočňuje na ich území. Zvýšila by sa tak kvalita údajov potrebných na pokračovanie diskusie o vykonávaní nariadenia (EÚ) č. 1214/2011 a o možnostiach potenciálnych legislatívnych zmien. Konzultácia v roku 2021 však ukázala, že členské štáty sa týmto odporúčaním neriadili. 3.2.Používanie ISZB pri preprave eurobankoviek a technický pokrok technológie ISZB Takmer polovica spoločností CIT, ktoré odpovedali na dotazník, uvádza, že používajú ISZB pri cezhraničnej preprave CIT, ak je to povinné v hostiteľskej, tranzitnej alebo domovskej krajine. Belgicko je jediným zo zúčastnených členských štátov, v ktorom sa na prepravu bankoviek musia používať vozidlá vybavené ISZB. Niekoľko odpovedajúcich zainteresovaných strán sa domnieva, že homologizácia alebo osvedčovanie systémov ISZB by sa mali ďalej zjednodušiť, t. j. prostredníctvom jednotného osvedčenia ISZB platného pre celú eurozónu. Hoci spoločnosti CIT používajú aj iné technológie, najbežnejšie používanými technológiami ISZB sú zariadenia na zafarbenie a očakáva sa, že v nasledujúcich rokoch zostanú uprednostňovanou technológiou na trhu. 3.3.Odmena zamestnancov CIT na úrovni aspoň minimálnej mzdy v hostiteľskom členskom štáte Držitelia licencie CIT neuvádzali žiadne problémy s uplatňovaním pravidiel odmeňovania podľa nariadenia (EÚ) č. 1214/2011.Podľa článku 24 nariadenia sa na zamestnancov cezhraničnej bezpečnostnej služby CIT vzťahujú príslušné minimálne mzdy vrátane sadzieb za nadčasy hostiteľského členského štátu. Vzhľadom na to, že medzi nadobudnutím účinnosti nariadenia (EÚ) č. 1214/2011 a jeho revízie sa zmenili príslušné ustanovenia smernice 96/71/ES, na ktoré sa odkazuje v článku 24 tohto nariadenia, Komisia poznamenáva, že práva zamestnancov CIT, na ktoré sa vzťahuje tento článok, boli posilnené. Odkaz na smernicu 96/71/ES je dynamický, čo znamená, že jej zmeny zavedené smernicou (EÚ) 2018/957 sa uplatňujú na text článku 24, a teda sa zaručujú všetky príslušné práva zamestnancom CIT, ktoré patria do rozsahu pôsobnosti tohto článku. V dôsledku toho majú teraz zamestnanci bezpečnostnej služby CIT vykonávajúci cezhraničnú prepravu právo na „odmenu“, ktorá zahŕňa „všetky zložky odmeňovania, ktoré sa stali povinnými“ podľa právnych predpisov alebo všeobecne alebo inak uplatniteľných kolektívnych zmlúv v hostiteľskom členskom štáte. 3.4.Dodržiavanie súladu s právom členského štátu pôvodu, tranzitného a hostiteľského členského štátu 3.4.1.Pravidlá o úlohe policajných zložiek a bezpečnostné pravidlá dodania alebo vyzdvihnutia hotovosti Komisia nebola informovaná o žiadnych podstatných udalostiach ani problémoch súvisiacich s povinnosťou dodržiavať pravidlá hostiteľského členského štátu o úlohe policajných zložiek (ako je predchádzajúce oznámenie, sprevádzanie alebo sledovanie na diaľku) či bezpečnostné pravidlá o miestach dodania alebo vyzdvihnutia. Komisia preto nevidí potrebu navrhovať zmeny v tomto smere.

3.4.2.Nosenie strelných zbraní Počas cezhraničnej prepravy CIT sa uplatňujú vnútroštátne pravidlá hostiteľského štátu o nosení strelných zbraní. Uvedené pravidlá sa výrazne líšia, pričom niektoré členské štáty povoľujú nosenie strelných zbraní, zatiaľ čo iné to buď vyžadujú, alebo zakazujú, alebo povoľujú kombináciu možností podľa jednotlivých prepravných podmienok. Dve zo štyroch odpovedajúcich spoločností CIT, ktoré využívajú svoje licencie, tvrdili, že táto rozmanitosť obmedzuje určité cezhraničné príležitosti pre spoločnosti CIT. Jedna spoločnosť CIT (ktorá vykonáva činnosti v Taliansku a vo Vatikáne) tvrdila, že nemala problémy, pretože pravidlá sú v oboch štátoch rovnaké. Ďalšia spoločnosť CIT uviedla, že v zásade sa nestretla s ťažkosťami pri dodržiavaní pravidiel platných v susediacich krajinách. Odpovedajúce členské štáty potvrdili, že vzhľadom na existujúce rozdiely vo vnútroštátnych právnych predpisoch so zreteľom na nosenie strelných zbraní neexistuje pridaná hodnota spoločných požiadaviek na odbornú prípravu. 3.5.Prepravné podmienky stanovené hostiteľským členským štátom Keďže zúčastnené členské štáty si môžu zvoliť, ktoré prepravné podmienky pre eurobankovky sa uplatňujú na ich území pre cezhraničnú CIT, objavili sa veľmi rozmanité cezhraničné podmienky. Výsledkom toho sú niektoré situácie, v ktorých príslušné platné prepravné podmienky členského štátu pôvodu a hostiteľského členského štátu veľmi nekorešpondujú, preto sú cezhraničné prepravy CIT podmienené zásadnými investíciami na strane poskytovateľa alebo sú neziskové, vzhľadom na ich príležitostný charakter. Príkladom je, že vybavenie ISZB je povinné pre prepravy CIT v Belgicku, zatiaľ čo v Nemecku povinné nie je. Spoločnosti CIT vykonávajúce svoju činnosť v Rakúsku prepravujú eurobankovky v neobrnených vozidlách CIT bežného vzhľadu vybavených ISZB, ale keď uskutočňujú prepravu do Nemecka, potrebujú plne obrnené vozidlo CIT s tromi zamestnancami bezpečnostnej služby CIT. Tri odpovedajúce členské štáty sa domnievajú, že návrh v poslednej revízii prípadne zvážiť zavedenie zásady členského štátu pôvodu na prepravné podmienky by mohol byť prínosný a mohol by viesť k zvýšeniu potenciálu cezhraničnej prepravy CIT: v praxi by sa zvýšil dopyt po cezhraničnej licencii CIT a počet cezhraničných prepráv CIT. 3.6.Kontroly dodržiavania pravidiel, možné sankcie a osobitné opatrenia zúčastnených členských štátov Komisia nebola upovedomená o žiadnych problémoch, pokiaľ ide o skúšky dodržiavania pravidiel a náhodné inšpekcie, pričom je známe, že niektoré zúčastnené členské štáty nemajú informácie o tom, že sa na ich území skutočne uskutočňujú cezhraničné prepravy CIT. Okrem toho, Komisia nebola informovaná o žiadnych núdzových bezpečnostných opatreniach ani o uplatnení sankcií. Komisia preto považuje príslušné pravidlá uvedené v nariadení (EÚ) č. 1214/2011 za primerané. 3.7.Informačná kampaň, ktorá prispeje k efektívnosti nariadenia (EÚ) č. 1214/2011 a ktorou sa prípadne zvýši počet licencií CIT V správe z roku 2016 sa odporúčalo, že by sa mala uskutočniť informačná kampaň zameraná na stranu dopytu po hotovosti (banky, supermarkety, maloobchodníci) a spoločnosti CIT, aby sa viac využili korešpondujúce prepravné podmienky, s cieľom prispieť k efektívnosti nariadenia (EÚ) č. 1214/2011 a prípadne zvýšiť počet licencií CIT. Toto odporúčanie zatiaľ nedodržal ani jeden z odpovedajúcich členských štátov. 3.8.Environmentálny vplyv činností CIT Spoločnosti CIT vo svojich odpovediach v rámci konzultácie v roku 2021 poznamenali, že neprijali žiadne nedávne osobitné opatrenia „ekologizácie“, aby sa ich prepravy CIT stali ekologickejšími, keďže takéto opatrenia by pravdepodobne nemali za následok zvýšenie cezhraničných činností. Niekoľko spoločností dodalo, že pri svojich činnostiach používajú najnovšie modely vozidiel a že tieto modely sú šetrnejšie k životnému prostrediu. 4.Závery 4.1.Preskúmané body osobitne uvedené v článku 26 So zreteľom na body osobitného preskúmania stanovené v článku 26 nariadenia (EÚ) č. 1214/2011 sa v správe dospieva k týmto záverom:

1. v súčasnosti nie sú potrebné spoločné požiadavky na odbornú prípravu v oblasti nosenia zbraní zamestnancami spoločností CIT vzhľadom na rozmanitosť vnútroštátnych pravidiel o nosení strelných zbraní; 2. príslušné ustanovenia smernice 96/71/ES, na ktoré sa odkazuje v článku 24, boli zmenené medzi nadobudnutím účinnosti tohto nariadenia a týmto preskúmaním takým spôsobom, ktorým sa posilňujú práva vyslaných pracovníkov. Nie je potrebné meniť článok 24 o odmeňovaní, pretože odkaz na smernicu 96/71/ES he dynamický, a teda všetky príslušné práva vyplývajúce z pozmeňujúcej smernice (EÚ) 2018/957 sú rovnako uplatniteľné na dotknutých zamestnancov spoločností CIT; 3. systém, ktorý umožňuje vydávanie skupinových licencií, nie je potrebný, a 4. neexistuje žiadna väčšia technologická zmena v oblasti ISZB, ktorá by vyžadovala revíziu nariadenia (EÚ) č. 1214/2011. Komisia preto doteraz nepotrebovala použiť svoje právomoci na prijatie delegovaných aktov o ISZB, ani sa nevyskytli náznaky potreby delegovaných aktov týkajúcich sa iných ochranných prvkov, ako sú obrnenie vozidiel a nepriestrelné vesty. 4.2.Optimalizácia profesionálnej cezhraničnej prepravy eurovej hotovosti cestnou dopravou Nariadenie (EÚ) č. 1214/2011 nadobudlo účinnosť 29. novembra 2012. Je potrebné, aby zúčastnené členské štáty zaviedli postupy na získanie lepšieho prehľadu o cezhraničnej preprave CIT, ktorá sa skutočne uskutočňuje na ich území. Skutočnosť, že v súčasnosti je aktívnych len 22 licencií iba v 8 zo 14 zúčastnených členských štátov, môže však naznačovať, že nariadenie (EÚ) č. 1214/2011 sa nevykonáva v plnej miere, a to najmä preto, že sa zdá, že v jednej zemepisne koncentrovanej pohraničnej oblasti charakterizovanej vysokou hustotou obyvateľstva, ako aj vysokou koncentráciou podnikov (Benelux a susediace krajiny) sa uskutočňuje veľmi málo cezhraničnej prepravy. Lepšie vykonávanie nariadenia s následným vyšším počtom cezhraničných licencií CIT a väčším výberom spoločností, ktoré vykonávajú cezhraničné prepravy CIT, by takisto uspokojilo možnú potrebu plánovania pre prípad nepredvídaných udalostí. Možnosťami lepšieho vykonávania nariadenia o CIT sú zjednodušené vymedzenie cezhraničnej prepravy a uplatnenie zásady členského štátu pôvodu na prepravné podmienky. 4.2.1.Lepšie vymedzenie cezhraničnej prepravy cestnou dopravou Súčasné vymedzenie cezhraničnej prepravy [článok 1 písm. b) nariadenia (EÚ) č. 1214/2011] môže byť príčinou nízkeho počtu držiteľov licencií, pretože vylučuje potenciálne cezhraničné prepravy CIT. V rámci vymedzenia musí byť dodržané pravidlo väčšiny, podľa ktorého sa väčšina dodaní/vyzdvihnutí eurovej hotovosti uskutočnených vozidlom CIT počas rovnakého dňa uskutoční na území hostiteľského členského štátu, aby boli splnené podmienky cezhraničnej prepravy CIT podľa nariadenia (EÚ) č. 1214/2011. Týmto sa menším spoločnostiam CIT, ktoré vykonávajú prepravy CIT najmä vo svojom členskom štáte pôvodu, bráni vo vstupe na cezhraničný trh CIT vzhľadom na to, že príležitostné (menšinové) prepravy CIT v hostiteľskom členskom štáte nespĺňajú podmienky pre cezhraničnú licenciu. To im bráni v odskúšaní zahraničného trhu a získaní nových zákazníkov. Rovnaká úvaha sa vzťahuje na obmedzenie stanovené článkom 1 písm. b), podľa ktorého na splnenie podmienok pre licenciu nesmie hotovosť v inej mene ako euro prepravovaná vo vozidle CIT prekročiť 20 % celkovej hodnoty hotovosti prepravovanej v tom istom vozidle CIT. Podľa odpovedí v rámci konzultácií vykonaných v súvislosti s predkladanou správou by lepšie vymedzenie cezhraničnej prepravy cestnou dopravou mohlo viesť k zvýšeniu činnosti tohto sektora. 4.2.2.Uplatňovanie prepravných podmienok Ďalším návrhom na lepšie využitie potenciálu cezhraničnej prepravy CIT by mohlo byť uplatňovanie zásady členského štátu pôvodu na prepravné podmienky. Spoločnosť CIT s licenciou vo svojom zúčastnenom členskom štáte pôvodu by potom bola schopná používať svoje vozidlo CIT na cezhraničnú prepravu CIT do hostiteľskej krajiny na základe jednej z prepravných podmienok stanovených v nariadení (EÚ) č. 1214/2011. Týmto prístupom by sa spoločnostiam CIT ušetrili zbytočné finančné investície (ako je modernizácia ISZB alebo diverzifikácia vozového parku CIT), ktoré by v súčasnosti museli vynaložiť, aby splnili prepravné podmienky hostiteľského členského štátu, ktoré nekorešpondujú s prepravnými podmienkami členského štátu pôvodu. Ako však vyplýva z výsledkov konzultácie v súvislosti s touto správou, vo vnútroštátnych právnych predpisoch sa odrážajú rizikové modely v rámci každej krajiny, ktoré by sa ťažko harmonizovali. Okrem toho, ak by sa mala uplatňovať zásada členského štátu pôvodu, mohlo by vzniknúť riziko, že by sa viaceré spoločnosti z nízko regulovaných členských štátov snažili pôsobiť vo vysoko regulovaných členských štátoch, čím by sa narušila hospodárska súťaž. 4.2.3.Rozšírenie rozsahu pôsobnosti licencie CIT V rámci konzultácie pre túto správu sa zhromažďovali názory zainteresovaných strán o možnosti rozšírenia rozsahu pôsobnosti licencie CIT, aby sa vzťahovali aj na iné typy profesionálnej cezhraničnej CIT v eurozóne, ktoré nepatria do rozsahu pôsobnosti súčasného nariadenia o CIT. Všetky zainteresované strany, ktoré odpovedali na túto otázku, sa zhodujú, že takéto rozšírenie rozsahu pôsobnosti nie je potrebné. 5.Odporúčania do budúcnosti Výsledky súčasného preskúmania sú veľmi podobné s výsledkami správy z roku 2016, preto sú odporúčania uvedené v tejto správe takisto v súlade s odporúčaniami z preskúmania v roku 2016 o vykonávaní nariadenia (EÚ) č. 1214/2011: ·Zúčastnené členské štáty by mali zvýšiť svoje úsilie a zaviesť vhodné postupy na získanie lepšieho prehľadu o cezhraničnej preprave CIT, ktorá sa uskutočňuje na ich území. Zvýšila by sa tak kvalita údajov potrebných na pokračovanie diskusie o vykonávaní nariadenia (EÚ) č. 1214/2011 a o zvažovaných návrhoch možných legislatívnych zmien. ·Mala by sa uskutočniť informačná kampaň zameraná na stranu dopytu po hotovosti (banky, supermarkety, maloobchodníci) a spoločnosti CIT, aby sa viac využili korešpondujúce prepravné podmienky, s cieľom prispieť k efektívnosti nariadenia (EÚ) č. 1214/2011 a prípadne zvýšiť počet licencií CIT.